'n Meer realistiese politiek nou nodig | Maroela Media
'n Meer realistiese politiek nou nodig
Vra enige ekonoom en hy sal vir jou sê een van die grootste bedreigings vir aandelemarkte, die stabiliteit van geldeenhede, en kommoditeitspryse, is onsekerheid. Wanneer mense en instellings onseker is oor die toekoms neem hulle makliker besluite om hier en nou hul belange te beveilig of om hul posisie te verskans.
Sedert die einde van die Tweede Wêreldoorlog het die meeste Westerse lande ekonomiese sukses, politieke stabiliteit en redelike vlakke van vrede en veiligheid beleef. Oor die afgelope paar jaar het die gevolge van onbekostigbare sosiale programme, verouderende bevolkings, uitgediende ekonomiese stelsels, onbeheerste immigrasie uit Derdewêreldlande, globalisering, terrorisme en 'n algemene tekort aan 'n gedeelde visie en burgerlike motivering tot nuwe onsekerheid in Westerse lande aanleiding gegee.
Die politieke ruimte in talle Westerse lande word toenemend deur opportunisme, ideologiese intervensionisme, reaksionêre denke en populisme beset. Terwyl mense in Europese lande op 'n ouderdom van tussen 60 en 65 jaar met ruim voordele kan aftree, sit baie jongmense sonder werk of slegs met tydelike werk en beleef die middelklas hoe hul inkomste stagneer en hulle nie meer vir aftrede voorsiening kan maak nie.
In Amerika voel 'n groot deel van die bevolking reeds vir lank dat dit eintlik jaar na jaar met hulle slegter gaan. Talle peilings wys hoe mense voel dat hulle harder moet werk sonder dat hul lewenspeil daarmee saam verbeter. In Europa sien jong gesinne hoe stagnante ekonomieë, demografiese druk en enorme staatskuld 'n swaar las op volgende generasies plaas.
Weens al hierdie onsekerheid sien ons vandag dat die politieke middel in duie stort met die linkse en regse pole wat sterker word en toenemend teen mekaar opgestel word. Die verval van die politieke middel, wat in baie Westerse lande vir dekades regeer het, is nie noodwendig sleg nie. Die soort leierskap van Angela Merkel, Donald Trump, en talle ander Westerse hoofstroompolitici het oor die afgelope paar jaar die vlakke van onsekerheid eerder verhoog as verlaag.
Westerse politici het die afgelope paar jaar in reaksie op ekonomiese, politieke en demografiese onsekerheid met oordrewe selfvertroue reageer deur pypdrome van die kitsdemokratisering van die Midde-Ooste tot die ekonomiese en uiteindelik politieke vereniging van Europa voor te staan. Die groot drome wat eerstens die krag van Westerse beginsels moes bewys en tweedens identiteit- en ander verskille moes oorkom in die naam van langtermyn vrede, het grootliks misluk. Amerika en Europa se intervensionisme in die Midde-Ooste was rampspoedig. Die Europese Unie en die Eurosone dreig om uitmekaar te bars en Amerikaners draai, soos vir 'n lang periode voor die wêreldoorloë, weer hul gesig na binne met die rug na buite.
Die enorme tekort aan politieke realisme lei daartoe dat hoofstroom politici se pypdrome met reaksionêre denke meeding. Langtermyn onrealistiese idees stry dus teen korttermyn onuitvoerbare kitsoplossings.
Wat die Westerse wêreld nou nodig het, is 'n sterk politieke beweging wat op realistiese ontledings van waar ons nou is en waarheen ons kan gaan, moet fokus. Die mislukking van globalisering moet aanvaar word, intervensionisme moet verwerp word en die waarde van die plaaslike, die kosbaarheid van die eie en die realisme van dit wat nou en hier gedoen kan word, moet weer vooropgestel word.
ekonomie Europa politiek Pretoria FM VSA
Gratis hoër onderrig: Wie kry en wie moet agterbly
Wat is vir Afrikaners oor? Die 8 kragtigste Afrikaner-aanhalings
President Donald John Trump is tops, en 'n grootse held wat die Westerse fakkel en westerse trots weer aan die brand gesteek het.
Lank lewe die 45ste President van die Verenigde State van Amerika!
En al wat ons in SA het is rassistiese politiek!
Ek is jammer maar hierdie artikel is n bietjie wydlopig en in botsing met homself bv Amerikaners wat na binne kyk is skynbaar negatief en tog word ons opgeroep om die eie te koester. Is dit nie juis wat Amerikaners probeer doen nie?
Die wêreld sal in elk geval 'n baie beter plek wees sonder aandelemarkte.
Die artikel bedoel dit in die sin van "isolasionisme". Amerika het 'n bewese geskiedenis daarvan om hulle te isoleer van, en te onttrek uit wereldsake. Net een eenvoudige voorbeeld is die feit dat die VSA aanvanklik nie deel gevorm het van die VVO nie (President Wilson was een van die vernaamste voorstanders van die VVO en voorsiening is gemaak vir die toetrede van die Verenigde State. Die Senaat van die Verenigde State het egter geweier om die Handves te bekragtig, aangesien dit begerig was dat die land hom moes isoleer van internasionale sake. Hierdie groot moondheid het dwarsdeur die bestaan… Lees meer »